pythainlp/thai-wiki-dataset-v4 huggingface dataset:
มาริโอ แลนซา

มาริโอ แลนซา  นักร้องเสียงเทเนอร์ นักแสดงภาพยนตร์และโอเปร่าชาวอเมริกันเชื้อสายอิตาเลียน มีชื่อเสียงในช่วงทศวรรษ 1940 ถึง 1950
มาริโอ แลนซา เกิดที่ฟิลาเดลเฟีย เพนซิลเวเนีย มีชื่อจริงว่า อัลเฟรด อาร์โนลด์ คอคอซซา  พ่อแม่เป็นชาวอิตาเลียนอพยพมาจากแคว้นอาบรุซโซและแคว้นโมลีเซ เริ่มร้องโอเปร่าตั้งแต่อายุ 16 ปี และเข้ารับฝึกฝนจากเซอร์เก คุซเซวิตซกี และศึกษาด้านการอำนวยเพลงจากบอริส โกลดอฟสกีและเลนนาร์ด เบิร์นสไตน์ เขาเริ่มใช้ชื่อในการแสดง มาริโอ แลนซา เมื่ออายุ 21 ปี ตั้งแต่ปี ค.ศ. 1942 โดยนำมาจากชื่อเดิมของมารดา "มาเรีย แลนซา" เริ่มมีชื่อเสียงจากบทบาทในอุปรากร "La Bohème" ของจาโกโม ปุชชีนี จากนั้นได้เข้าหลักสูตรการร้องเพลงกับเอนริโก โรซาติ
ในปี 1948 มาริโอ แลนซาได้รับบทเป็นร้อยเอกพิงเคอร์ตัน ในอุปรากรเรื่อง "มาดามบัตเตอร์ฟลาย" ของปุชชีนี จากนั้นได้รับบทนำใน "La traviata" ปี 1949 จากบทประพันธ์ของจูเซปเป แวร์ดี
มาริโอ แลนซาเริ่มมีผลงานแสดงภาพยนตร์ตั้งแต่ปี 1949 ผลงานสร้างชื่อคือบทบาทเป็น เอนริโก คารูโซ ใน "The Great Caruso" (1951) ภาพยนตร์ชีวประวัติของนักร้องโอเปร่าชาวอิตาลี ที่โด่งดังในช่วงทศวรรษ 1910 และใน "Serenade" (1955) ที่ในเรื่องต้องเล่นอุปรากร "โอเทลโล" จากบทประพันธ์ของแวร์ดี
มาริโอ แลนซาเสียชีวิตด้วยวัยเพียง 38 ปี เนื่องจากโรคหัวใจและปอดบวม เนื่องจากการลดน้ำหนัก บทบาทการร้องเพลงและแสดงภาพยนตร์ของเขา เป็นแรงบันดาลใจให้กับนักร้องรุ่นหลังหลายคน รวมทั้ง อัล มาร์ติโน ลูชาโน ปาวารอตติ โฆเซ คาเรราส์ ปลาซิโด โดมิงโก
เอเตียน เลอนัวร์

ฌ็อง-โฌแซ็ฟ เอเตียน เลอนัวร์ (12 มกราคม ค.ศ. 1822 - 4 สิงหาคม ค.ศ. 1900) เป็นวิศวกรชาวเบลเยียม-ฝรั่งเศส เป็นผู้ประดิษฐ์เครื่องยนต์สันดาปภายในคนแรกของโลก
เขาเกิดในเมืองมูว์ซี-ลา-วีล (Mussy-la-Ville) ในลักเซมเบิร์ก (เป็นส่วนหนึ่งของเบลเยียมถึงปี ค.ศ. 1839) ในต้นคริสต์ทศวรรษ 1850 เขาย้ายมาอยู่ฝรั่งเศส ทำงานเกี่ยวกับการชุบโลหะ เขาทำเครื่องยนต์สันดาปภายในสำเร็จในปี ค.ศ. 1859 เป็นเครื่องยนต์ 2 จังหวะ สูบเดียว ใช้ก๊าซถ่านหินเป็นเชื้อเพลิง มีแบตเตอรี่ มีระบบจุดหัวเทียนด้วยไฟฟ้า ได้รับจดทะเบียนลิขสิทธิ์ในปี ค.ศ. 1860 เครื่องยนตร์ของเลอนัวร์มีใช้ในยุโรปประมาณ 400 เครื่อง ใช้กับเครื่องพิมพ์ และเครื่องสูบน้ำ
จดหมายของนักบุญเปาโลถึงชาวเธสะโลนิกา ฉบับที่ 2

จดหมายของนักบุญเปาโลถึงชาวเธสะโลนิกา ฉบับที่ 2  เรียกโดยย่อว่าพระธรรมเธสะโลนิกา ฉบับที่ 2 เป็นเอกสารฉบับที่ 14 ของคัมภีร์ไบเบิล ภาคพันธสัญญาใหม่
พระธรรมเล่มนี้แต่เดิมเป็นจดหมายฉบับที่สองซึ่งนักบุญเปาโลเขียนไปถึงคริสตจักรในเมืองเธสะโลนิกา เมื่อพิจารณาจากความคล้ายคลึงกันของเนื้อหาระหว่าง 1 เธสะโลนิกา และ 2 เธสะโลนิกา แล้ว จดหมายฉบับที่สองนี้น่าจะถูกเขียนขึ้นหลังจากจดหมายฉบับแรกไม่นานนัก เป็นไปได้ว่าอาจจะภายในปีเดียวกัน หรือหลังจากนั้นหนึ่งปี ซึ่งก็จะเป็นปีค.ศ. 52
หลังจากที่จดหมายฉบับแรกไปถึงคริสตจักรในเมืองเธสะโลนิกา นักบุญเปาโลได้ทราบว่าเกิดความสับสนขึ้นในหมู่คริสเตียนที่นั่น พวกเขาเข้าใจกันว่า วันที่พระเยซูจะเสด็จกลับมานั้นได้มาถึงแล้ว ทำให้พวกเขาคิดว่าถึงวันที่โลกจบสิ้นลงแล้ว พวกเขาจึงหยุดทุกอย่าง หยุดหาเลี้ยงตัวเอง - ครอบครัว และหยุดทำงาน มีหลายสาเหตุที่ทำให้เกิดความเข้าใจผิดเช่นนี้ สาเหตุแรกคือการตีความในจดหมายฉบับแรกอย่างไม่ถูกต้อง สองคือมีผู้อื่นล่อลวงคริสเตียนให้เข้าใจผิด โดยกล่าวอ้างคำพูดของนักบุญเปาโล สามคือเป็นไปได้ว่ามีจดหมายปลอมเกิดขึ้น โดยอ้างว่ามาจาก นักบุญเปาโล อีกเช่นกัน ดังนั้นนักบุญเปาโลจึงเขียนจดหมายฉบับที่สองขึ้น เพื่อแก้ไขความเข้าใจผิดของพวกเขาให้ถูกต้อง โดยครั้งนี้นักบุญเปาโลเน้นในตอนท้ายของจดหมาย เพื่อให้น่าเชื่อถือว่าเป็นจดหมายที่ถูกเขียนขึ้นโดยนักบุญเปาโลเอง
2 เธสะโลนิกา มีเนื้อหาที่คล้ายคลึงกับ 1 เธสะโลนิกา คือ สาระสำคัญของจดหมายเกี่ยวข้องกับการพิพากษา แต่ใน 2 เธสะโลนิกา ได้เน้นเรื่องนี้มากขึ้นอีก สังเกตได้จากเนื้อหาในจดหมาย ทั้งหมด 3 บท รวม 47 ข้อใน 2 เธสะโลนิกา มีถึง 18 ข้อที่พูดถึงเรื่องนี้ เนื่องจากนักบุญเปาโลต้องการให้คริสตจักรในเมืองเธสะโลนิกาเข้าใจให้ถูกต้องในเรื่องการเสด็จกลับมาของพระเยซู
วัตถุประสงค์ในการเขียนจดหมายฉบับนี้ของนักบุญเปาโลมีอยู่ 3 ประการคือ ประการแรกต้องการหนุนน้ำใจของคริสเตียนในเมืองเธสะโลนิกา เพราะทราบว่าพวกเขากำลังทนทุกข์จากการกดขี่ข่มเหงอยู่ โดยให้กำลังใจในจดหมายว่า ให้ทนต่อไป จนถึงวันที่พระเยซูเสด็จมา พวกเขาจะได้รับการบรรเทา ส่วนผู้ที่กดขี่ข่มเหงจะต้องรับการพิพากษา
ประการที่สอง ซึ่งเป็นประการที่สำคัญที่สุดคือ ต้องการให้คริสเตียนในเมืองเธสะโลนิกาเข้าใจเรื่องวันที่พระเยซูจะเสด็จมาพิพากษาให้ถูกต้อง นักบุญเปาโลอธิบายว่าก่อนวันนั้นจะมาถึงจะต้องมีเหตุการณ์หลายเหตุการณ์เกิดขึ้นก่อน เช่น คนจะเชื่อเรื่องพระเจ้าน้อยลง ศัตรูของพระเยซูซึ่งนักบุญเปาโลเรียกว่า "คนนอกกฎหมาย" จะปรากฏตัวขึ้น และจะพยายามประกาศตนเองว่าเป็นพระเจ้า จากนั้นพระเยซูจะทรงประหารมัน และผลาญมันให้สูญไปด้วยการเสด็จมาของพระองค์
ประการที่สามคือ ต้องการให้ดำเนินชีวิตอย่างถูกต้อง ซึ่งเป็นเนื้อหาในตอนท้ายของจดหมาย ในส่วนนี้ นักบุญเปาโล เขียนไว้ตรงไปตรงมาและเข้าใจได้ง่าย เช่น "อย่าเกียจคร้าน" "ให้เขาทำงานด้วยใจสงบและหากินเอง" "จงเตือนสติเขาฉันพี่น้อง" เป็นต้น
ยูซู อึนดูร์

ยูซู อึนดูร์ (เกิดเมื่อวันที่ 1 ตุลาคม ค.ศ. 1959 ในดาการ์ ประเทศเซเนกัล) เป็นนักร้อง นักเพอร์คัชชัน และเป็นนักแสดงในบางโอกาส ในปี ค.ศ. 2004 "นิตยสารโรลลิงสโตน" อธิบายตัวเขาว่า ในเซเนกัลและแอฟริกา "บางทีเขาอาจเป็นนักร้องที่โด่งดังที่สุดที่ยังมีชีวิตอยู่" เขายังช่วยพัฒนาวงการดนตรีเพลงในเซเนกัล ในภาษา Wolof ที่เรียกว่าดนตรี mbalax
ในเดือนตุลาคม 2020 Youssou N'Dour เข้าร่วม Royal Swedish Academy อันทรงเกียรติตามที่สถาบันระบุ
ดาการ์

ดาการ์ (อักษรโรมัน: Dakar, UK also: ;) เป็นเมืองหลวงและนครที่มีประชากรมากที่สุดของประเทศเซเนกัล เขตดาการ์มีประชากรรวม 1,278,469, คน และประชากรในเชตมหานครอยู่ที่ 4.0 ล้านคน ณ ปี 2023
ดาการ์ตั้งอยู่บนแหลม Cap-Vert ซึ่งเป็นจุดตะวันตกสุดของแอฟริกาภาคพื้นทวีป บริเวณแหลมนี้ถูกยึดเป็นอาณานิคมโดยโปรตุเกสในต้นศตวรรษที่ 15 และสร้างนิคมบนเกาะกอเรนอกชายฝั่งเพื่อใช้งานเป็นแหล่งสำหรับการค้าทาสข้ามมหาสมุทรแอตแลนติก ก่อนที่ฝรั่งเศสจะยึดครองเกาะนี้ในปี 1677. หลังฝรั่งเศสยึดพื้นที่บนแผ่นดินใหญ่และการสิ้นสุดการค้าทาสในศตวรรษที่ 19 ดาการ์ได้ขยับขยายมาเป็นเมืองท่าของภูมิภาคและนครสำคัญของจักรวรรดิอาณานิคมฝรั่งเศส ในปี ค.ศ. 1902 ดาการ์กลายมาเป็นเมืองหลวงของแอฟริกาตะวันตกของฝรั่งเศสแทนที่เซนต์ลุย และเป็นเมืองหลวงระหว่างปี 1959 ถึง 1960 ของสหพันธรัฐมาลี และในปี ค.ศ. 1960 ได้กลายมาเป็นเมืองหลวงของสาธารณรัฐเซเนกัลที่ได้รับเอกราช
ภูมิศาสตร์.
ตัวเมืองตั้งอยู่บนคาบสมุทร Cap-Vert ริมชายฝั่งมหาสมุทรแอตแลนติก และเป็นเมืองทางตะวันตกที่สุดของแอฟริกาส่วนแผ่นดินใหญ่
ความสัมพันธ์กับนานาชาติ.
ดาการ์เป็นเมืองพี่น้องกับ:
<templatestyles src="Div col/styles.css"/>
เดวิด ฟอสเตอร์

เดวิด วอลเตอร์ ฟอสเตอร์, โอซี, โอบีซี  เกิดเมื่อวันที่ 1 พฤศจิกายน ค.ศ. 1949 เป็นเจ้าของรางวัลแกรมมี 15 ครั้ง เป็นนักดนตรี โปรดิวเซอร์เพลง นักแต่งเพลง นักร้อง นักเขียนเพลงและนักเรียบเรียงเพลงชาวแคนาดา ทั้งรู้จักในเรื่องการค้นพบนักร้องอย่าง เซลีน ดิออน, จอช โกรแบน และไมเคิล บูเบล และยังเป็นโปรดิวเซอร์ให้กับศิลปินที่ประสบความสำเร็จมากที่สุดคนหนึ่งในโลก
สปานเดาบัลเลต์

สปานเดาบัลเลต์ ("สแปนเดาแบเล") เป็นวงดนตรีจากประเทศอังกฤษ ก่อตั้งตั้งแต่ปลายยุค 1970s ได้รับอิทธิพลจากนิวโรแมนติกแฟชั่น เพลงของพวกเขามีคุณลักษณะผสมกับดนตรีแนว ฟังก์, แจ๊ส, โซล และ ซินธ์ป็อป ประสบความสำเร็จในคริสต์ทศวรรษ 1980 โดยได้ท็อปเทนซิงเกิล 
เมื่อแรกตั้งวง ใช้ชื่อวงว่า "The Cut" ต่อมาได้เปลี่ยนชื่อเป็น "The Makers" และเปลี่ยนเป็น "Spandau Ballet" หลังจากดีเจที่เป็นเพื่อนสนิทกับสมาชิกวง ชื่อโรเบิร์ต เอล์มส ไปเห็นชื่อนี้เขียนอยู่ที่ผนังห้องน้ำของไนท์คลับแห่งหนึ่งในเยอรมนี ชื่อนี้มีที่มาจากชื่อเรือนจำแห่งหนึ่งในเขตชปันเดา กรุงเบอร์ลิน ซึ่งเป็นสถานที่ที่มีการประหารชีวิตนักโทษชาวยิวในช่วงสงครามโลกครั้งที่สอง เป็นสำนวนที่ผู้คุมนาซีใช้เรียกอากัปกิริยาของนักโทษ ขณะกำลังเสียชีวิตด้วยการแขวนคอ บางแหล่งก็ว่าหมายถึงอาการของนักโทษประหารในห้องรมแก๊ส ที่คล้ายกับการเต้นบัลเลต์
อนุสัญญาห้ามอาวุธชีวภาพ

อนุสัญญาห้ามอาวุธชีวภาพ  หรือ อนุสัญญาว่าด้วยอาวุธชีวภาพและสารพิษ  เป็นอนุสัญญาที่ห้ามอาวุธชีวภาพและสารพิษอย่างมีประสิทธิภาพ โดยห้ามไม่ให้มีการพัฒนา การผลิต การได้มา การถ่ายโอน การสะสมและการใช้ อนุสัญญามีชื่อเต็มว่า อนุสัญญาว่าด้วยการห้ามพัฒนา ผลิต และสะสมอาวุธชีวภาพและสารพิษ และว่าด้วยการทำลายอาวุธดังกล่าว 
อนุสัญญาว่าด้วยการห้ามอาวุธชีวภาพเป็นสนธิสัญญาพหุภาคีเพื่อการลดอาวุธฉบับแรกที่ห้ามการผลิตประเภทของอาวุธทั้งประเภท ความตกลงของอนุสัญญามีสาเหตุมาจากความพยายามอันเป็นเวลายาวนานของประชาคมนานาชาติในการพยายามสร้างเครื่องมือที่ช่วยสนับสนุนพิธีสารเจนีวาของปี ค.ศ. 1925 ที่เป็นพิธีสารว่าด้วยการห้ามการใช้แก๊ส และ แบคทีเรียในการสงคราม
อนุสัญญาเริ่มลงนามกันเมื่อวันที่ 10 เมษายน ค.ศ. 1972 และมีผลใช้บังคับเมื่อวันที่ 26 มีนาคม ค.ศ. 1975 เมื่อรัฐบาลของยี่สิบสองประเทศให้การสัตยาบัน ในปัจจุบันอนุสัญญามีภาคีผู้ตกลง 188 ประเทศ
ธนาคารแหลมทอง

ธนาคารแหลมทอง  เป็นธนาคารพาณิชย์ในประเทศไทย ก่อตั้งขึ้นเมื่อปี พ.ศ. 2491 ต่อมาภายหลังได้ขายกิจการและยุบรวมกิจการเข้าเป็นส่วนหนึ่งของธนาคารรัตนสิน (ธนาคารของรัฐบาล) ในปี พ.ศ. 2541
ประวัติ.
ธนาคารแหลมทอง ได้ใบอนุญาตประกอบกิจการธนาคารพาณิชย์ เมื่อวันที่ 20 ธันวาคม พ.ศ. 2491 และได้จดทะเบียนแปลงสภาพเป็นบริษัทมหาชนจำกัดในตลาดหลักทรัพย์แห่งประเทศไทย ณ กรมพัฒนาธุรกิจการค้า กระทรวงพาณิชย์ เมื่อวันที่ 30 พฤษภาคม พ.ศ. 2537 ใช้ชื่อว่า "ธนาคารแหลมทอง จำกัด (มหาชน)" โดยมีกรรมการชุดแรกของธนาคารแหลมทอง ประกอบด้วย พระยาปรีชานุศาสน์ (เสริญ ปันยารชุน) เป็นประธานกรรมการ กรรมการคนอื่น มีจอมพลสฤษดิ์ ธนะรัชต์ พลตรีไชย ประทีปะเสน พยัพ ศรีกาญจนา เบน เบญจฤทธิ์ จุติ บุญสง โอสถ โกศิน ไพศาล นันทาภิวัฒน์ โดยมี ใหญ่ นันทาภิวัฒน์ เป็นกรรมการจัดการ
ธนาคารแหลมทอง จำกัด (มหาชน) เป็นผู้สนับสนุนการแข่งขันกีฬาเอเชี่ยนเกมส์ ครั้งที่ 13 อย่างเป็นทางการ
ธนาคารธนชาต

ธนาคารธนชาต จำกัด (มหาชน)  เป็นอดีตธนาคารพาณิชย์ที่มีจำนวนสาขามากเป็นอันดับ 5 ของประเทศไทย โดยมีสาขาทั้งหมดกว่า 600 สาขา เริ่มเปิดดำเนินการวันแรกเมื่อวันที่ 22 เมษายน พ.ศ. 2545 ปัจจุบันได้ควบรวมกิจการกับธนาคารทหารไทย และกลายเป็น ธนาคารทหารไทยธนชาต
ประวัติ.
ธนาคารธนชาต จำกัด (มหาชน) เป็นบริษัทในกลุ่มธนชาต กลุ่มธุรกิจการเงินที่มีอายุมากกว่า 35 ปี เดิมเป็นสถาบันการเงินที่ประกอบธุรกิจในชื่อ บริษัทเงินทุน เอกชาติ จำกัด (มหาชน) จดทะเบียนแปลงสภาพเป็นบริษัทมหาชนจำกัด ในชื่อแรก "บริษัทเงินทุนหลักทรัพย์ เอกชาติ จำกัด (มหาชน)" เมื่อวันที่ 19 พฤศจิกายน พ.ศ. 2536 เปลี่ยนชื่อครั้งที่ 2 เป็น "บริษัทเงินทุน เอกชาติ จำกัด (มหาชน)" เมื่อวันที่ 15 ตุลาคม พ.ศ. 2541
ธนาคารธนชาตเปิดให้บริการ เมื่อวันที่ 22 เมษายน พ.ศ. 2545 ภายใต้ใบอนุญาตประกอบการธนาคารพาณิชย์แบบจำกัดขอบเขตธุรกิจจากกระทรวงการคลัง หลังจากนั้นได้รับใบอนุญาตประกอบการธนาคารพาณิชย์เต็มรูปแบบจากธนาคารแห่งประเทศไทยเมื่อวันที่ 1 มีนาคม พ.ศ. 2547
พ.ศ. 2550 ธนาคารแห่งโนวาสโกเทีย (สโกเทียแบงก์) ธนาคารที่ได้รับการยอมรับโดยทั่วไปว่าเป็นธนาคารที่มีความมั่นคงอันดับต้น ๆ ของโลก ได้เข้ามาร่วมถือหุ้นธนาคารธนชาตอยู่ 24.99% ก่อนที่จะถือเพิ่มขึ้นเป็น 49% ในปี พ.ศ. 2552 ส่วนหุ้นอีก 51% ของธนาคารธนชาต เป็นการถือโดย บริษัท ทุนธนชาต จำกัด (มหาชน) หรือ TCAP ซึ่งเป็นบริษัทจดทะเบียนในตลาดหลักทรัพย์ฯ และมีผู้ถือหุ้น ส่วนใหญ่เป็นประชาชนทั่วไปไม่มีตระกูลใดถือหุ้นใหญ่
พ.ศ. 2553 ถือเป็นปีที่มีความสำคัญเป็นอย่างมากต่อการเติบโตของธนาคารธนชาต เนื่องจากเป็นปีที่ธนาคารประสบความสำเร็จในการเข้าซื้อกิจการธนาคารนครหลวงไทย จากกองทุนเพื่อการฟื้นฟูและพัฒนาระบบสถาบันการเงิน และจากการขอซื้อหลักทรัพย์ที่เหลือทั้งหมดของธนาคารนครหลวงไทยจากผู้ถือหลักทรัพย์รายย่อยอื่น (Tender offer) ทำให้ธนาคารธนชาตเป็นผู้ถือหุ้นใหญ่ของธนาคารนครหลวงไทย
เดือนตุลาคม พ.ศ. 2554 การเข้าซื้อกิจการธนาคารนครหลวงไทยของธนาคารธนชาตเสร็จสิ้นสมบูรณ์ นับเป็นการควบรวมและเข้าซื้อกิจการที่ถือเป็นประวัติศาสตร์ครั้งสำคัญของวงการธนาคารพาณิชย์ไทย และเป็นไปตามนโยบายของทางการที่ต้องการให้ธนาคารต่าง ๆ รวมกิจการกันเป็นธนาคารขนาดใหญ่ เพื่อสร้างความแข็งแกร่งแก่ระบบสถาบันการเงินและเศรษฐกิจโดยรวมของประเทศ การรวมกิจการครั้งนั้นทำให้ธนาคารธนชาตมีความพร้อมทั้งด้านเงินทุน มีช่องทางในการให้บริการทั้งลูกค้าบุคคล (Retail) และลูกค้าสถาบัน (Corporate) ได้มากขึ้น ในธุรกิจที่หลากหลายยิ่งขึ้น ทำให้ธนาคารมีเสถียรภาพในการบริหารจัดการรายได้ ส่งผลให้มีความมั่นคงและพร้อมสำหรับการเติบโตเป็นอย่างยิ่ง
ภายหลังควบรวมกิจการกับธนาคารทหารไทย ธนาคารธนชาตเปลี่ยนชื่อนิติบุคคลเป็น บริษัท ทีบีซีโอ จำกัด (มหาชน) ตั้งแต่วันที่ 27 ตุลาคม พ.ศ. 2564 และจดทะเบียนชำระบัญชีกับกระทรวงพาณิชย์ในเดือนพฤศจิกายน พ.ศ. 2566 อันเป็นการเลิกกิจการอย่างสมบูรณ์
ความหมาย “ธนชาต”.
“ธนชาต” คำนี้มีความหมาย เริ่มแรกทุกบริษัทในกลุ่มธนชาต ใช้ชื่อว่า “ธนชาติ” ซึ่งตามรูปศัพท์หมายถึง การเกิดแห่งทรัพย์ ต่อมาเมื่อเปิดดำเนินการ ธนาคารธนชาต จึงใช้ชื่อว่า “ธนชาต” เนื่องจากติดข้อกำหนดของธนาคารแห่งประเทศไทยที่ไม่อนุญาตให้ใช้คำว่า “ชาติ” เป็นส่วนใดส่วนหนึ่งของชื่อของธนาคารพาณิชย์ ดังนั้น เพื่อเป็นการง่ายต่อการสร้างความจดจำในการสื่อสารเรื่องแบรนด์ ทุกบริษัทในกลุ่มธนชาตจึงเปลี่ยนมาใช้ชื่อ “ธนชาต” (ซึ่งเป็นคำพ้องเสียงกับ “ธนชาติ”) ตั้งแต่นั้นมา โดย “ธนชาต” ตามรูปศัพท์ หมายถึง ทรัพย์ที่เกิดแล้ว
ศูนย์การศึกษามหาวิทยาลัยเชียงใหม่ หริภุญไชย

ศูนย์การศึกษามหาวิทยาลัยเชียงใหม่ "หริภุญไชย" จังหวัดลำพูน ตั้งอยู่เลขที่ 205 หมู่ 2 ตำบลศรีบัวบาน อำเภอเมืองลำพูน จังหวัดลำพูน บริเวณพื้นที่ป่าสงวนแห่งชาติแม่ธิ-แม่ตีบ-แม่สาร
ประวัติ.
จากการที่มหาวิทยาลัยเชียงใหม่ มีข้อจำกัดทางด้านศักยภาพของพื้นที่ที่มีการใช้ที่ดินอย่างหนาแน่นและไม่สามารถรองรับการขยายตัวของมหาวิทยาลัยได้ มหาวิทยาลัยเชีงใหม่ได้แต่งตั้งคณะทำงานเพื่อเลือกหาพื้นที่ และได้ประสานงานกับสำนักงานป่าไม้จังหวัดลำพูน เพื่อขอใช้พื้นที่บริเวณป่าสงวนแห่งชาติป่าแม่ธิ-แม่ตีบ-แม่สาร ตำบลศรีบัวบาน อำเภอเมืองลำพูน จังหวัดลำพูน ในการจัดตั้งวิทยาเขต โดยทำเรื่องขอพื้นที่จากกรมป่าไม้ตามขั้นตอน ตั้งแต่ปี พ.ศ. 2534 และได้รับอนุมัติให้ใช้ประโยชน์ในพื้นที่ป่าสงวนแห่งชาติ ตามหนังสือที่ 207/2535 ลงวันที่ 17 กรกฎาคม พ.ศ. 2535 เป็นพื้นที่ 4,726 ไร่ 2 งาน 95 ตารางวา ตั้งแต่วันที่ 17 กรกฎาคม พ.ศ. 2535 ถึงวันที่ 16 กรกฎาคม พ.ศ. 2565 รวมเวลา 30 ปี
ในปีจาก พ.ศ. 2535 มหาวิทยาลัยเชียงใหม่ได้มีการสร้างอาคารสำนักงานและบริการ 1 หลัง และโรงทดลองสัตว์ 4 หลังของคณะสัตวแพทยศาสตร์ ในด้านใต้ติดกับทางหลวงหมายเลข 11
จักรพรรดินีหม่า

จักรพรรดินีเซี่ยวฉือเกา  หรือ หม่าหวงโฮ่ว (ค.ศ. 1332 - ค.ศ. 1382) เป็นจักรพรรดินีพระองค์เดียวในจักรพรรดิหมิงไท่จู่แห่งราชวงศ์หมิง
พระองค์เป็นพระราชชนนีของหวงไท่จื่อจูเปียวและจักรพรรดิหมิงเฉิงจู่ เป็นพระอัยยิกาฝ่ายพระราชชนกในจักรพรรดิหมิงฮุ่ยจง และจักรพรรดิหมิงเหรินจง
พระราชประวัติ.
พระชนม์ชีพ.
จักรพรรดินีเซี่ยวฉือเกา ไม่มีบันทึกถึงพระนามเดิม พระองค์เสด็จพระราชสมภพเมื่อ ค.ศ.1332 ในตระกูลหม่า เป็นพระราชธิดาในสวีอ๋องกับสวีหวางเฟย ก่อนที่พระราชชนก และพระราชชนนีจะเสด็จสวรรคต ทรงนำจักรพรรดินีเซี่ยวฉือเกาให้อยู่ในการอุปการะ เป็นพระราชธิดาบุญธรรมของฉูหยางอ๋องกัวจื่อซิ่ง ต่อมาเมื่อทรงเจริญพระชนมพรรษาขึ้น ได้อภิเษกสมรสกับจักรพรรดิหมิงไท่จู่
รัชศกหงอู่ปีที่ 1 (ค.ศ. 1368) จักรพรรดิหมิงไท่จู่เสด็จเถลิงถวัลยราชสมบัติขึ้นเป็นจักรพรรดิ ประกาศสถาปนาจักรวรรดิต้าหมิง ตั้งอิ้งเทียนฝู่ขึ้นเป็นนครหลวง สถาปนาพระอัครมเหสีหม่าขึ้นเป็น "จักรพรรดินี" และสถาปนาจู เปียว ในฐานะพระราชโอรสพระองค์ใหญ่ขึ้นเป็น "หวงไท่จื่อ" 
รัชศกหงอู่ปีที่ 2 (ค.ศ. 1369) จักรพรรดิหมิงไท่จู่ให้สถาปนาพระราชบุพการีในจักรพรรดินีเซี่ยวฉือเกา สถาปนาหม่ากงขึ้นเป็น "สวีอ๋อง" และสถาปนาเจิ้งเอ่า ขึ้นเป็น "สวีหวางเฟย"
พระราชจริยวัตร.
ตามบันทึกทางประวัติศาสตร์ พระองค์ทรงมีพระอุปนิสัยที่ดีงาม เฉลียวฉลาด มีสติปัญญาเลิศ ไม่ทรงโปรดความฟุ่มเฟือยสุรุ่ยสุร่าย ทรงใช้สอยเครื่องอุปโภคบริโภคอย่างประหยัด แม้พระภูษาจะชำรุดแต่พระองค์ก็ไม่โปรดให้ตัดเย็บขึ้นใหม่ แต่โปรดให้นำไปซ่อมแซมแทน แล้วนำพระภูษามาฉลองซ้ำแล้วซ้ำอีก ทรงใช้จ่ายพระราชทรัพย์อย่างประหยัด ทรงโปรดการสอนวิชาความรู้ให้ราษฎร อีกทั้งก่อนและหลังจักรพรรดิหมิงไท่จู่เสด็จเถลิงถวัลยราชสมบัติขึ้นเป็นจักรพรรดิ พระองค์ได้ให้ความช่วยเหลือแบ่งเบาพระราชภารกิจที่มากมายของจักรพรรดิหมิงไท่จู่
แม้ว่าจักรพรรดินีหม่าจะเป็นถึงพระอัครมเหสี แต่พระองค์ก็ยังคงดูแลมื้อพระกระยาหารของจักรพรรดิหมิงไท่จู่ด้วยพระองค์เองอยู่ทุกวัน พระองค์ยังดูแลมื้อพระกระยาหาร และพระภูษาของเหล่าพระราชโอรสธิดา และพระราชนัดดาด้วยพระองค์เอง โดยทรงใส่ใจในทุกรายละเอียด มีพระอุปนิสัยที่อ่อนโยนต่อนางกำนัลข้าหลวงในพระราชวัง และเหล่าขุนนางเสนาบดี เมื่อเหล่าสตรีในวังหลังมีปัญหา จักรพรรดินีหม่าทรงไกล่เกลี่ยด้วยความเมตตา
เสด็จสวรรคต.
ในเดือนสิงหาคม รัชศกหงอู่ปีที่ 15 จักรพรรดินีเซี่ยวฉือเกาทรงพระประชวร เสด็จสวรรคต (ค.ศ. 1382) สิริพระชนมพรรษา 51 พรรษา จักรพรรดิหมิงไท่จู่ทรงพระโทมนัสยิ่ง ทรงไม่สถาปนาพระมเหสีองค์ใดขึ้นเป็นจักรพรรดินีอีกตลอดรัชกาล ในเดือนกันยายนของปีเดียวกัน หีบพระบรมศพได้ประดิษฐานไว้ในสุสานหลวงหมิงเซี่ยว และจักรพรรดิหมิงไท่จู่ให้เฉลิมพระสมัญญานามจักรพรรดินีหม่าขึ้นว่า "เซี่ยวฉือหวงโฮ่ว (孝慈皇后)"
ในเดือนมิถุนายน รัชศกหย่งเล่อปีที่ 1 (ค.ศ. 1403) จักรพรรดิหมิงเฉิงจู่ทรงเฉลิมพระสมัญญานามขึ้นว่า "เซี่ยวฉือจาวเซี่ยนจื้อเหรินเหวินเต๋อเฉิงเทียนซุ่นเชิ่งเกาหวงโฮ่ว (孝慈昭宪至仁文德承天顺圣高皇后)"
ในรัชศกเจียจิ้งปีที่ 17 (ค.ศ. 1538) จักรพรรดิหมิงซื่อจงทรงเฉลิมพระสมัญญานามขึ้นว่า "เซี่ยวฉือเจินฮว่าเจ๋อซุ่นเหรินฮุยเฉิงเทียนอวี้เชิ่งจื้อเต๋อเกาหวงโฮ่ว (孝慈贞化哲顺仁徽成天育圣至德高皇后)"
พระเกียรติยศ.
พระราชอิสริยยศ.
พระองค์ทรงได้รับการสถาปนาและเฉลิมพระนามาภิไธย ดังนี้
การประเมินทางประวัติศาสตร์.
จักรพรรดินีเซี่ยวฉือเกา ทรงได้รับการยกย่องจากนักประวัติศาสตร์ ให้เป็นหนึ่งในจักรพรรดินีของจีน ผู้ทรงมากล้นด้วยคุณธรรม และพระเมตตา เป็นแบบอย่างแก่ชนรุ่นหลัง
ข้อมูลอ้างอิง.
<templatestyles src="Reflist/styles.css" />
ชาญชัย ชัยรุ่งเรือง

ชาญชัย ชัยรุ่งเรือง (27 พฤษภาคม พ.ศ. 2495 – 17 กุมภาพันธ์ พ.ศ. 2561) อดีตหัวหน้าพรรคเพื่อแผ่นดิน อดีตรัฐมนตรีว่าการกระทรวงอุตสาหกรรม อดีตสมาชิกสภาผู้แทนราษฎรจังหวัดมหาสารคาม
ประวัติ.
นายชาญชัย เกิดเมื่อวันที่ 27 พฤษภาคม พ.ศ. 2495 เป็นบุตรของนายสดใส และ นางทองใบ ชัยรุ่งเรือง ที่อำเภอบรบือ จังหวัดมหาสารคาม
ชาญชัย ชัยรุ่งเรือง ใช้ชีวิตคู่กับบังอร เบ็ญจาธิกุล อธิการบดีมหาวิทยาลัยกรุงเทพธนบุรี มีบุตรคือ ดวงฤทธิ์ เบ็ญจาธิกุล ชัยรุ่งเรือง 
นายชาญชัย ถึงแก่อนิจกรรมด้วยโรคมะเร็งลำไส้ เมื่อเวลา 3 นาฬิกาของวันที่ 17 กุมภาพันธ์ พ.ศ. 2561 ณโรงพยาบาลเวิล์ดเมดิคอลเซ็นเตอร์ แจ้งวัฒนะ ตำบลปากเกร็ด อำเภอปากเกร็ด จังหวัดนนทบุรี โดยตั้งศพที่วัดสระเกศราชวรมหาวิหาร แขวงบ้านบาตร เขตป้อมปราบศัตรูพ่าย กรุงเทพมหานคร และกำหนดพิธีพระราชทานน้ำหลวงอาบศพ ในวันที่ 18 กุมภาพันธ์ พ.ศ. 2561
การศึกษา.
นายชาญชัย สำเร็จการศึกษาชั้นประถมศึกษา จากโรงเรียนบรบือ และ สำเร็จการศึกษาชั้นมัธยมศึกษา จากโรงเรียนสารคามพิทยาคม จังหวัดมหาสารคาม ระดับอาชีวศึกษา จากวิทยาลัยช่างก่อสร้างอุเทนถวาย รุ่นที่ 40 (ร่วมรุ่นกับ ยืนยง โอภากุล และ ปรีชา ชนะภัย) ในระดับปริญญาตรี จากมหาวิทยาลัยราชภัฏมหาสารคาม และหลักสูตรการปกครองราชอาณาจักร เอกชนและการเมือง (วปม.รุ่นที่ 1) ในระดับปริญญาโท รัฐประศาสนศาสตรมหาบัณฑิต จากคณะรัฐศาสตร์ จุฬาลงกรณ์มหาวิทยาลัย
ประสบการณ์ทางการเมือง.
นายชาญชัย ชัยรุ่งเรือง เริ่มเข้าสู่การเมืองโดยการเป็นสมาชิกสภาผู้แทนราษฎรจังหวัดมหาสารคาม ในปี พ.ศ. 2526 พ.ศ. 2529 พ.ศ. 2535/1 พ.ศ. 2538 พ.ศ. 2544 และ พ.ศ. 2548 เคยดำรงตำแหน่งในการเมืองตำแหน่งรองโฆษกประจำสำนักนายกรัฐมนตรี เป็นผู้ช่วยเลขานุการรัฐมนตรีว่าการกระทรวงมหาดไทย และได้รับแต่งตั้งเป็นรัฐมนตรีว่าการกระทรวงอุตสาหกรรม ในรัฐบาลของนายอภิสิทธิ์ เวชชาชีวะ ในช่วงปลายปี พ.ศ. 2550
นายชาญชัย ชัยรุ่งเรือง ได้รับการแต่งตั้งให้เป็นเลขาธิการพรรคเพื่อแผ่นดิน ในช่วงปลายปี พ.ศ. 2551 ซึ่งมีพลตำรวจเอก ประชา พรหมนอก เป็นหัวหน้าพรรค ต่อมาได้มีการยื่นเรื่องต่อคณะกรรมการการเลือกตั้ง (กกต.) ให้ตรวจสอบข้อเท็จจริงเกี่ยวกับการประชุมว่าผิดข้อบังคับ โดย กกต. ได้มีมติเห็นว่าการประชุมดังกล่าวผิดข้อบังคับ หลังจากนั้นได้มีการลงมติเลือกหัวหน้าพรรคคนใหม่ ปรากฏว่านายชาญชัย ชัยรุ่งเรือง ได้รับเลือกเป็นหัวหน้าพรรคเพื่อแผ่นดินแทน จนกระทั่งในช่วงเดือนพฤษภาคม พ.ศ. 2554 นายชาญชัย พร้อมด้วยสมาชิกพรรคเพื่อแผ่นดิน ได้ตัดสินใจย้ายไปร่วมงานการเมืองกับพรรครวมชาติพัฒนา และเปลี่ยนชื่อพรรคใหม่เป็น พรรคชาติพัฒนาเพื่อแผ่นดิน
นายชาญชัย ชัยรุ่งเรือง ถูกปรับออกจากตำแหน่งรัฐมนตรีกระทรวงอุตสาหกรรมในเดือนมิถุนายน พ.ศ. 2553 หลังการอภิปรายทั่วไปเพื่อลงมติไม่ไว้วางใจรัฐมนตรีในประเทศไทย พ.ศ. 2553 เพราะ ส.ส. 2 คนของพรรคเพื่อแผ่นดินได้ลงมติไม่ไว้วางใจรัฐมนตรีในรัฐบาล 2 คน คือ นายชวรัตน์ ชาญวีรกูล และนายโสภณ ซารัมย์ จากพรรคภูมิใจไทย ทำให้แกนนำของพรรคภูมิใจไทย แสดงความไม่พอใจ และเรียกร้องให้นายกรัฐมนตรีปรับพรรคเพื่อแผ่นดินออกจากพรรคร่วมรัฐบาล
นอกจากงานการเมืองแล้ว ชาญชัย ชัยรุ่งเรือง เคยได้รับหน้าที่เป็นประธานที่ปรึกษา และอาจารย์พิเศษของมหาวิทยาลัยกรุงเทพธนบุรี
อามาร์ โชนาร์ บังกลา

อามาร์ โชนาร์ บังกลา  หรือ "เบงกอลแดนทองของข้า" เป็นบทเพลงภาษาเบงกอลซึ่งรพินทรนาถ ฐากุร กวีรางวัลโนเบลชาวเบงกอล ได้ประพันธ์ขึ้นเมื่อ พ.ศ. 2449 เนื้อร้องในสิบบทแรกของเพลงนี้ได้มีการนำมาใช้เป็นเพลงชาติของประเทศบังกลาเทศเมื่อปี พ.ศ. 2515 หลังจากประเทศบังกลาเทศได้รับเอกราชจากประเทศปากีสถานอย่างเป็นทางการในปี พ.ศ. 2514 (เดิมบังกลาเทศเป็นส่วนหนึ่งของปากีสถานที่เรียกว่า "ปากีสถานตะวันออก" หลังจากแยกตัวจากอินเดียในปี พ.ศ. 2490) คำแปลของเพลงในที่นี้ได้แปลจากคำแปลภาษาอังกฤษฉบับทางการ ซึ่งแปลโดย ไซเอ็ด อาลี อาห์ซัน (Syed Ali Ahsan)
คำว่า "โชนาร์"  หากแปลตามศัพท์จะแปลว่า "ทำด้วยทอง" แต่ในเพลงนี้ คำว่า "โชนาร์" อาจตีความได้ว่าเป็นการแสดงความรู้สึกต่อความเป็นที่รักของแคว้นเบงกอล หรือหมายถึงสีของรวงข้าวในท้องนาก่อนการเก็บเกี่ยว บทเพลงนี้ได้เขียนขึ้นในปี พ.ศ. 2449 ระหว่างยุคที่มีการแบ่งแยกแคว้นเบงกอลออกเป็นสองส่วนตามจำนวนประชากรที่นับถือศาสนาต่างกันโดยรัฐบาลอังกฤษ (เหตุการณ์ดังกล่าวเกิดขึ้นในปี พ.ศ. 2448) โดยผู้แต่งได้เขียนเพลงนี้ขึ้นเพื่อปลุกเร้าจิตวิญญาณความเป็นเบงกอลให้แก่ชาวเบงกอลขึ้นใหม่
เนื้อร้อง.
ตารางต่อไปนี้ แสดงบทร้องเพลงชาติบังกลาเทศ "อามาร์ โชนาร์ บังกลา" บทกวีของรพินทรนาถ ฐากุร.
เพลงชาติฉบับราชการ ขับร้องเฉพาะสิบวรรคแรก (ตัวหนา) ตามบทบัญญัติในรัฐธรรมนูญแห่งสาธารณรัฐประชาชนบังกลาเทศ.
พ.ศ. 2603

พุทธศักราช 2603 ตรงกับปีคริสต์ศักราช 2060 เป็นปีอธิกสุรทินที่วันแรกเป็นวันพฤหัสบดีตามปฏิทินเกรกอเรียน
รายการอ้างอิง.
<templatestyles src="Reflist/styles.css" />
จุดใกล้โลกที่สุด

จุดใกล้โลกที่สุด (perigee) เป็นคำศัพท์ทางดาราศาสตร์ ที่ใช้เพื่อหมายถึงระยะทางที่ใกล้ที่วัตถุต่าง ๆ โคจรรอบโลก ซึ่งอาจใช้กับ ดาวเทียม หรือ ดาวบริวารของโลก (ดวงจันทร์) รวมถึงวัตถุอื่น ๆ ที่เข้ามาในวงโคจรของโลก
ตามหลักการทางฟิสิกส์ดาราศาสตร์และคณิตศาสตร์ วงโคจรของดาวเทียมเมื่อโคจรรอบดาวแม่จะเป็นรูปวงรี 
โลกตั้งอยู่ที่จุดโฟกัสหนึ่งในสองจุดของวงรี หากวาดเส้นตรงโดยมีจุดโฟกัสสองจุดของวงรีเป็นแกนนอน จะทำให้เกิดจุดตัดสองจุดกับวงโคจรขงดาวเทียม โดยจุดที่อยู่ใกล้โลกที่สุดนั้นจะเรียกว่า จุดใกล้โลกที่สุด ส่วนจุดอยู่ไกลจากโลกที่สุดจะเรียกว่าจุดไกลโลกที่สุด โดยปกติแล้วเมื่ออยู่ที่จุดใกล้โลกที่สุด ความเร็วเชิงมุมของดาวเทียมจะเร็วที่สุด
ชื่อเรียก perigee ที่ใช้ในภาษาอังกฤษนั้นมาจากภาษากรีกโบราณคำว่า περί (perí) แปลว่า "ใกล้" และคำว่า γῆ (gê) ซึ่งหมายถึง "โลก"
จุดไกลโลกที่สุด

จุดไกลโลกที่สุด (apogee) เป็นคำศัพท์ทางดาราศาสตร์ ที่ใช้เรียกระยะทางที่ไกลที่สุดจากโลกเมื่อดาวเทียมหรือดาวบริวาร (ดวงจันทร์) โคจรรอบโลก
ดาวเทียมที่ถูกส่งขึ้นไปโคจรรอบโลกนั้นโดยมากจะโคจรรอบโลกเป็นรูปวงรี โดยจะมีโลกอยู่ที่จุดโฟกัสจุดหนึ่งในโฟกัสสองจุดภายในวงรีนั้น ถ้าลากเส้นจากจุดโฟกัสที่โลกอยู่ผ่านจุดโฟกัสอีกจุดหนึ่งไปตัดกับส่วนโค้งของวงรี จุดตัดนั้นก็คือจุดไกลโลกที่สุด
โดยปกติแล้ว ขณะที่อยู่ที่จุดไกลโลกที่สุด ความเร็วเชิงมุม ของดาวเทียมจะช้าที่สุด
ชื่อเรียกว่า apogee ในภาษาอังกฤษนั้นประกอบขึ้นมาจากคำภาษากรีกโบราณ 2 คำ คือ ἀπό (apó) ซึ่งแปลว่า "จาก" และ γῆ (gê) ซึ่งหมายถึง "โลก"
เดอะดัตเชส

เดอะดัตเชส  เป็นผลงานโซโลอัลบั้มชุดแรกของศิลปินเพลงป็อปชาวอเมริกัน เฟอร์กี้ สมาชิกของวงแบล็กอายด์พีส์ อัลบั้มออกขายในสหรัฐอเมริกาเมื่อวันที่ 19 กันยายน ค.ศ. 2006 และอัลบั้ม "เดอะดัตเชส" มีวางขายทั้งฉบับตัดคำหยาบและยังไม่ได้ตัดคำหยาบออก ในปี 2008 อัลบั้มมียอดขายมากกว่า 6 ล้านชุดทั่วโลก และหลังจากประสบความสำเร็จ ได้ออกขายอีกครั้งโดยเพิ่มเพลงและมีหน้าปกอัลบั้มใหม่ในประเทศญี่ปุ่น ออสเตรเลีย และสหรัฐอเมริกา อัลบั้มมีเพลงติดท้อป 5 ซิงเกิลในสหรัฐอเมริกา 5 ซิงเกิล รวมถึงเพลงอันดับ 1 บนบิลบอร์ดฮอต 100 อย่าง "London Bridge", "Big Girls Don't Cry", และ "Glamorous" เช่นเดียวกับเพลงอันดับ 2 อย่างเพลง "Fergalicious" และเพลงอันดับ 5 อย่าง "Clumsy" ทั้ง 5 ซิงเกิลมียอดขายดิจิทัลมากกว่า 2 ล้านดาวน์โหลด ในสหรัฐอเมริกา และยังสร้างสถิติในยุคดิจิทัล ว่ามีซิงเกิลที่ขายได้มากกว่า 1 แผ่นเสียงทองคำขาวจาก 1 อัลบั้ม
แอนดรูว์ โกรฟ

แอนดรูว์ สตีเฟน โกรฟ  หรือ แอนดี โกรฟ (เกิดเมื่อวันที่ 2 กันยายน ค.ศ. 1936 - 21 มีนาคม ค.ศ. 2016) เป็นวิศวกรและนักธุรกิจชาวอเมริกันเชื้อสายยิวฮังการี เป็นพนักงานยุคเริ่มแรกของบริษัทอินเทล ต่อมาได้เป็นซีอีโอและประธานบริษัท เป็นผู้มีบทบาทสำคัญต่อความสำเร็จของบริษัท
โกรฟเกิดในครอบครัวชาวยิวชนชั้นกลางในกรุงบูดาเปสต์ ประเทศฮังการี ในปี ค.ศ. 1956 ระหว่างเกิดการปฏิวัติฮังการี โกรฟในวัย 20 ปี ได้หนีออกจากบ้านและเดินทางอพยพมาสหรัฐอเมริกา เขาเดินทางถึงนิวยอร์กในปี 1957 และเข้าศึกษาวิศวกรรมเคมีที่วิทยาลัยแห่งเมืองนิวยอร์ก และจบปริญญาเอกจากมหาวิทยาลัยแคลิฟอร์เนีย เบิร์กลีย์ ในปี 1963
โกรฟเข้าทำงานที่บริษัทแฟร์ไชลด์ เซมิคอนดักเตอร์ จากนั้นเข้าทำงานที่อินเทล เป็นพนักงานคนที่สาม ต่อจากโรเบิร์ต นอยซ์ และกอร์ดอน มัวร์ สองผู้ก่อตั้ง เขาดำรงตำแหน่งประธานบริษัทในปี 1979 ตำแหน่งซีอีโอในปี 1987 และประธานกรรมการบริษัทควบกับซีอีโอในปี 1997 เขาออกจากตำแหน่งซีอีโอในปี 1998 แต่ยังคงเป็นประธานกรรมการบริษัทจนถึงปี 2004 ปัจจุบัน ดำรงตำแหน่งที่ปรึกษาอาวุโส
โกรฟเป็นผู้ที่มีบทบาทสำคัญในการเปลี่ยนโฉมหน้าบริษัทอินเทล จากบริษัทผู้ผลิตเมมโมรีชิพ เป็นบริษัทผู้ผลิตไมโครโพรเซสเซอร์ที่มีอิทธิพลต่ออุตสาหกรรม ในระหว่างที่เขาดำรงตำแหน่งซีอีโอ บริษัทอินเทลมียอดขายเติบโตขึ้นถึง 4500% จาก 4 พันล้านเหรียญเป็น 197 พันล้านดอลลาร์สหรัฐ ทำให้บริษัทกลายเป็นบริษัททีมีมูลค่าสูงที่สุดในโลกในขณะนั้น
โคลัมเบียพิคเจอร์ส

โคลัมเบีย พิคเจอร์ส อินดัสทรีส์, อิงก์.  เป็นบริษัทผลิตภาพยนตร์และจัดจำหน่าย ปัจจุบันโคลัมเบียพิคเจอร์สเป็นส่วนหนึ่งของ โคลัมเบีย ไตรสตาร์ โมชัน พิกเจอร์ กรุป มีเจ้าของคือโซนี พิคเจอร์ส เอนเตอร์เทนเมนต์ บริษัทลูกของโซนี ถือว่าเป็นบริษัทภาพยนตร์ชั้นนำของโลกบริษัทหนึ่ง ที่เรียกกันว่า บิ๊กซิกซ์ และยังเคยถูกเรียกว่า ลิตเทิลทรี ในบรรดาสตูดิโอภาพยนตร์ใหญ่ 8 บริษัทในยุคทองของฮอลลีวูด
สตูดิโอก่อตั้งในปี ค.ศ. 1919 ในชื่อ คอห์น-แบรนดต์-คอห์น ฟิล์ม เซลส์ โดยพี่น้องแจ็กและแฮร์รี คอห์น และโจ แบรนดต์ ออกฉายภาพยนตร์เรื่องแรกในเดือนสิงหาคม ค.ศ. 1922 และมาใช้ชื่อว่าโคลัมเบียพิคเจอร์สในปี ค.ศ. 1924 และสู่สาธารณะในอีก 2 ปีถัดมา ในยุคแรกของวงการฮอลลีวูด โคลัมเบียพิคเจอร์สเติบโตในช่วงปลายคริสต์ทศวรรษ 1920 กับความสำเร็จของผู้กำกับอย่างแฟรงก์ คาปรา
กับผลงานร่วมกับคาปราและคนอื่น โคลัมเบียพิคเจอร์สเป็นหนึ่งในที่รู้จักในภาพยนตร์ตลกบ้าบอ ในช่วงคริสต์ทศวรรษ 1930 ดาราในโคลัมเบียพิคเจอร์สที่โด่งดังอย่างเช่น ฌอง อาร์เธอร์ และแครี แกรนต์ (ที่อยู่ใต้ค่ายอาร์เคโอพิคเจอร์สด้วย) ในคริสต์ทศวรรษ 1940 ริตา เฮย์เวิร์ธเป็นดาราดังและในปลายคริสต์ทศวรรษ 1950 มีดาราดังอย่าง โรซาไลด์ รัสเซลล์, เกลน ฟอร์ด และวิลเลียม โฮลเดน
ในปี ค.ศ. 1982 สตูดิโอถูกซื้อโดยโคคา-โคลา และในปีเดียวกันได้เปิดตัวไตรสตาร์พิคเจอร์ส ในฐานะบริษัทร่วมทุนกับเอชบีโอและซีบีเอส 5 ปีต่อมาโคคา-โคลาขายบริษัทคืน และได้รวมกับไตร-สตาร์ หลังจากเป็นสตูดิโออิสระในช่วงสั้น ๆ ก็ได้รวมสตูดิโอโดยโซนีในปี ค.ศ. 1989
นาตาลี โคล

นาตาลี โคล  (6 กุมภาพันธ์ ค.ศ. 1950 - 31 ธันวาคม ค.ศ. 2015) เป็นนักร้อง - นักแต่งเพลง และนักแสดงชาวอเมริกัน เป็นลูกสาวของแนท คิง โคล นาตาลีประสบความสำเร็จในช่วงทศวรรษ 1970 ในฐานะศิลปินอาร์แอนด์บี โดยมีผลงานเพลงฮิตอย่าง "This Will Be", "Inseparable", และ "Our Love". หลังการล้มเหลวจากยอดการขายและการแสดงอันเนื่องมาจากการติดสารเสพติดอย่างหนักหน่วงของเธอ โคลปรากฏตัวอีกครั้งในฐานะศิลปินป็อปพร้อมอัลบั้ม Everlasting ปี 1987 และเธอยังได้ร้องเพลง "Pink Cadillac". ของ บรูซ สปริงส์ทีน , ในช่วงต้นทศวรรษ 1990 เธอได้อัดเพลงเพื่ออุทิศแก่พ่อของเธอ และถือเป็นอัลบั้มที่ประสบความสำเร็จมากที่สุดของเธอ อัลบั้ม Unforgettable... with Love มียอดขายถึง 7 ล้านแผ่นและยังทำให้โคลได้ รางวัลแกรมมี่ หลายรางวัล , ผลงานของเธอมียอดขายถึง 30 ล้านแผ่นทั่วโลก
เมื่อวันที่ 31 ธันวาคม 2015 โคลได้เสียชีวิตลงด้วยวัย 65 ปี ที่โรงพยาบาล Cedars-Sinai Medical Center จากภาวะหัวใจล้มเหลว
ประวัติ.
นาตาลี โคล เกิดในโรงพยาบาล Cedars of Lebanon Hospital ที่ ลอสแอนเจลิส และเป็นลูกสาวของนักร้องแจ็สชาวอเมริกัน แนท คิง โคล โดยมารดาของโคล ฮอว์คกิน อิลลิตัน เป็นอดีตสมาชิกกลุ่มออร์เคสตราอย่าง Duke Ellington Orchestra ที่เคยทำหน้าที่ร้องนำ
อนาวิน จูจีน

อนาวิน จูจีน (เกิดวันที่ 13 มีนาคม พ.ศ. 2530) เป็นนักฟุตบอลชาวไทยจากจังหวัดนครสวรรค์ ปัจจุบันเล่นให้กับชาติตระการ ซิตี้ ในไทยลีก 3 ในตำแหน่งปีกขวา
สโมสร.
อนาวิน เกิดในจังหวัดนครสวรรค์ เริ่มต้นศึกษาชั้นมัธยมศึกษาปีที่ 1 ที่โรงเรียนกีฬาอ่างทอง เขาเริ่มเล่นฟุตบอลในระดับสโมสรกับธนาคารกรุงไทย โดยใช้เวลาถึง 3 ปี ถึงมีโอกาสได้เล่นชุดใหญ่ แต่ส่วนใหญ่จะได้เป็นแค่ตัวสำรอง ต่อมาหลังจบฤดูกาล 2551 สโมสรธนาคารกรุงไทยประสบปัญหาไม่สามารถจดทะเบียนเป็นนิติบุคคลได้ จึงโอนสิทธิการเล่นในไทยพรีเมียร์ลีกรวมถึงผู้เล่นของทีมให้กับสโมสรบางกอกกล๊าส อนาวินจึงเป็นผู้เล่นของบางกอกกล๊าสในฤดูกาล 2552 ต่อมาหลังจากจบไทยพรีเมียร์ลีก ฤดูกาล 2555 
ฤดูกาล 2556.
อนาวิน ได้ย้ายเข้าร่วมทีมบุรีรัมย์ ยูไนเต็ด ในปี พ.ศ. 2556 ด้วยสัญญา 2 ปี ด้วยค่าตัว 2 ล้านบาท เขาลงเล่นในเกมลีกครั้งแรกในวันที่ 3 มีนาคม ปีเดียวกัน ในเกมเหย้ากับสุพรรณบุรี โดยทั้งสองทีมเสมอกันด้วยคะแนน 1–1
ในวันที่ 20 เมษายน อนาวิน ทำประตูแรกในลีกให้กับทีมได้ในเกมกับเชียงราย ยูไนเต็ด ที่ยูไนเต็ด สเตเดียม โดยเป็นประตูแรกของเกมในนาทีที่ 6 ซึ่งผลจบลงด้วยการเสมอกันที่ 2–2
ฤดูกาล 2559.
ในวันที่ 23 เมษายน พ.ศ. 2559 อนาวินทำประตูแรกในไทยลีก ฤดูกาล 2559 ช่วยให้บุรีรัมย์บุกไปเอาชนะสุโขทัยที่สนามทีโอที 1–0 ต่อมาในวันที่ 22 พฤษภาคม พ.ศ. 2559 อนาวินทำประตูที่ 2 ในลีก ช่วยให้บุรีรัมย์บุกไปเอาชนะบางกอกกล๊าสที่ลีโอสเตเดียม 2–0 ต่อมาในวันที่ 15 มิถุนายน พ.ศ. 2559 ช้าง เอฟเอคัพ รอบ 64 ทีมสุดท้าย อนาวินทำหนึ่งประตูช่วยให้บุรีรัมย์เปิดบ้านเอาชนะม.วงษ์ชวลิตกุล 8–0 ผ่านเข้าสู่รอบ 32 ทีมสุดท้ายได้สำเร็จ ต่อมาในวันที่ 17 กรกฎาคม พ.ศ. 2559 อนาวินทำประตูที่ 3 ในลีก ช่วยให้บุรีรัมย์เปิดบ้านเอาชนะพัทยา ยูไนเต็ด ไปได้ 4–2
สุพรรณบุรี.
ในเดือนกุมภาพันธ์ พ.ศ. 2560 อนาวินได้อำลาบุรีรัมย์ และย้ายไปเล่นให้กับสุพรรณบุรี สโมสรร่วมลีกเดียวกัน
พีทีที ระยอง.
ในเดือนพฤษภาคม พ.ศ. 2561 อนาวินได้ย้ายไปเล่นให้กับพีทีที ระยอง ในไทยลีก 2 เขามีส่วนช่วยให้สโมสรเลื่อนชั้นสู่ไทยลีก ฤดูกาล 2562 ได้สำเร็จ
ทีมชาติ.
ในช่วงที่อนาวินศึกษาระดับมัธยมศึกษาที่โรงเรียนกีฬาอ่างทอง เขาได้รับคัดเลือกเพื่อเป็นตัวแทนนักฟุตบอลเยาวชนทีมชาติไทยรุ่นอายุ 18 ปี ไปแข่งขันที่อินโดนีเชีย อนาวินเริ่มเป็นที่รู้จักมากขึ้นเมื่อครั้งเป็นตัวแทนประเทศไปแข่งรายการ "เป๊ปซี่ เวิลด์ ชาลเลนจ์" ร่วมกับวิสูตร บุญเป็ง ได้มีโอกาสแสดงความสามารถให้ทั่วโลกได้รับรู้ ก่อนจะได้รับรองชนะเลิศกลับมา จากนั้นได้รับการคัดเลือกเข้าทีมเยาวชนทีมชาติไทยรุ่นอายุ 20 ปี 
อนาวินลงเล่นให้กับทีมชาติไทยรุ่นอายุไม่เกิน 23 ปี นัดแรก เมื่อวันที่ 4 ธันวาคม พ.ศ. 2552 พบกับเวียดนาม และทำประตูแรกได้ในนัดพบกับติมอร์-เลสเต ในการแข่งขันฟุตบอลชายในกีฬาซีเกมส์ ครั้งที่ 25 ณ นครเวียงจันทน์ ประเทศลาว
สนธิสัญญาปารีส (ค.ศ. 1303)

สนธิสัญญาปารีส  คือสนธิสัญญาระหว่างพระเจ้าเอ็ดเวิร์ดที่ 1 แห่งราชอาณาจักรอังกฤษ และ พระเจ้าฟิลิปที่ 4 แห่งราชอาณาจักรฝรั่งเศส ระหว่างสงครามร้อยปี ที่ลงนามกันเมื่อวันที่ 20 พฤษภาคม ค.ศ. 1303
ตามข้อตกลงของสนธิสัญญาฝรั่งเศสคือกาสโคนีแก่ฝ่ายอังกฤษ และการจัดการเสกสมรสระหว่างพระราชธิดาในพระเจ้าฟิลิปที่ 4 กับพระเจ้าเอ็ดเวิร์ดที่ 2 พระราชโอรสในพระเจ้าเอ็ดเวิร์ดที่ 1
เจ้าชายดาเนียล ดยุกแห่งเวสเตร์เยิตลันด์

เจ้าชายดาเนียลแห่งสวีเดน ดยุกแห่งเวสเตร์เยิตลันด์  หรือนามเดิม โอลอฟ ดาเนียล เวสต์ลิง (15 กันยายน พ.ศ. 2516) เป็นพระสวามีในเจ้าหญิงวิกตอเรีย มกุฎราชกุมารีแห่งสวีเดน ปัจจุบันเป็นผู้ฝึกส่วนตัวและเจ้าของสถานออกกำลังกาย
พระประวัติ.
โอลอฟ ดาเนียล เวสต์ลิง ประสูติวันเดียวกันกับวันเสวยราชสมบัติของสมเด็จพระราชาธิบดีคาร์ลที่ 16 กุสตาฟแห่งสวีเดน คือเมื่อวันที่ 15 กันยายน พ.ศ. 2516 ที่เมืองเออเรอบรู เป็นบุตรของโอลเล เวสต์ลิง กับอันนา คริสตินา อีวา เวสต์ลิง (สกุลเดิม: เวสต์ริง) มีพี่สาวหนึ่งคนคือ อันนา มาเรีย เวสต์ลิง เซอเดอร์สเตริม
พิธีอภิเษกสมรส.
เมื่อวันที่ 24 กุมภาพันธ์ พ.ศ. 2552 ดาเนียล เวสต์ลิงและเจ้าหญิงวิกตอเรียได้รับพระบรมราชานุญาตและความเห็นชอบจากสมเด็จพระราชาธิบดีคาร์ลที่ 16 กุสตาฟแห่งสวีเดนและรัฐบาลสวีเดนให้ประกอบพิธีหมั้นหมายกันได้ พระบรมราชานุญาตและความเห็นชอบดังกล่าวเป็นสิ่งที่จำเป็นตามกฎมนเทียรบาลของสวีเดน
พระราชพิธีอภิเษกสมรสจะจัดขึ้นในวันที่ 19 มิถุนายน พ.ศ. 2553 ซึ่งตรงกับวันครบรอบ 34 ปีของพระราชพิธีอภิเษกสมรสของสมเด็จพระราชาธิบดีและสมเด็จพระราชินี โดยพิธีดังกล่าวจะจัดขึ้นที่มหาวิหารแห่งสต็อกโฮล์ม
เมื่อวันที่ 28 พฤษภาคม พ.ศ. 2552 หลังจากผ่านพิธีหมั้นมาได้สามเดือน ดาเนียล เวสต์ลิงได้เข้ารับการผ่าตัดปลูกถ่ายไตที่โรงพยาบาล Karolinska University ราชสำนักสวีเดนได้ออกแถลงการเกี่ยวกับการผ่าตัดว่า การผ่าตัดผ่านพ้นไปได้ด้วยดี โดยที่ดาเนียล เวสต์ลิงได้รับไตจากบิดาของเขาเอง อาการเจ็บป่วยดังกล่าวนั้นเป็นอาการที่มีมาแต่กำเนิด แต่ไม่ใช่อาการที่ถ่ายทอดทางกรรมพันธุ์ ระหว่างการผ่าตัดนั้น เจ้าหญิงกำลังปฏิบัติพระราชกรณียกิจอยู่ที่กรีนแลนด์ จึงไม่ได้อยู่ใกล้ชิด
แอสตริด ลินด์เกรน

แอสตริด ลินด์เกรน (14 พฤศจิกายน พ.ศ. 2450 - 28 มกราคม พ.ศ. 2545) เป็นนักเขียนชาวสวีเดนที่มีชื่อเสียงจากผลงานวรรณกรรมเยาวชน โดยที่งานหลายชิ้นได้รับการแปลไป 94 ภาษาและตีพิมพ์ในมากกว่า 100 ประเทศ ผลงานที่มีชื่อเสียงคือหนังสือ ปิ๊ปปี้ ถุงเท้ายาว
สนธิสัญญารามลา

สนธิสัญญารามลา  คือสนธิสัญญาระหว่างศอลาฮุดดีน และ พระเจ้าริชาร์ดที่ 1 แห่งราชอาณาจักรอังกฤษ ที่ลงนามกันในเดือนมิถุนายน ค.ศ. 1192 หลังยุทธการอาร์ซุฟ (Battle of Arsuf) 
ตามข้อตกลงของสนธิสัญญาเยรูซาเลมตกอยู่ภายใตการปกครองของมุสลิม แต่ตัวเมืองเปิดแก่นักแสวงบุญคริสเตียน นอกจากนั้นก็ลดราชอาณาจักรเยรูซาเลมลงเหลือเพียงบริเวณชายฝั่งทะเลตั้งแต่ ไทร์ ไปจนถึง จาฟฟา ทั้งศอลาฮุดดีน และ พระเจ้าริชาร์ดที่ 1 ต่างก็ไม่พอใจต่อข้อตกลงแต่ก็ไม่มีทางเลือก ประมุขของมุสลิมเริ่มอ่อนแอลงจากการต่อสู้และค่าใช้จ่ายที่เกิดขึ้นจากสงคราม พระเจ้าริชาร์ดเองก็ทรงกังวลกับความมั่นคงในราชอาณาจักรอังกฤษที่ทรงทิ้งมา
ความตกลงอาเซียนว่าด้วยมลพิษจากหมอกควันข้ามแดน

ความตกลงอาเซียนว่าด้วยมลพิษจากหมอกควันข้ามแดน  คือความตกลงทางด้านสิ่งแวดล้อมที่ลงนามในปี 2002 ระหว่างชาติสมาชิกในกลุ่มสมาคมประชาชาติแห่งเอเชียตะวันออกเฉียงใต้ โดยมีวัตถุประสงค์ในการลดมลหมอกพิษในเอเชียตะวันออกเฉียงใต้
ความตกลงเป็นปฏิกิริยาตอบโต้วิกฤติการณ์ด้านสิ่งแวดล้อมที่เกิดขึ้นในเอเชียตะวันออกเฉียงใต้ในคริสต์ทศวรรษ 1990 ที่ส่วนใหญ่มีสาเหตุมาจากการถางป่าโดยการเผาในเกาะสุมาตราในประเทศอินโดนีเชีย ภาพจากดาวเทียมแสดงให้เห็นจุดต่าง ๆ ทั่วบอร์เนียว สุมาตรา คาบสมุทรมาลายู และอื่น ๆ ที่มีผลกระทบกระเทือนอย่างรุนแรงต่อประเทศมาเลเซีย ประเทศสิงคโปร์ และบ้างในประเทศไทย และประเทศบรูไน
สำหรับสุมาตรา ลมมรสุมพัดควันไปทางตะวันออกที่ทำให้สร้างความกระทบกระเทือนภายนอกประเทศต่อชาติอื่นในเอเชียตะวันออกเฉียงใต้ มลหมอกหนาปกคลุมเอเชียตะวันออกเฉียงใต้อยู่หลายอาทิตย์ และมีผลต่อสุขภาพของประชาชนในประเทศดังกล่าว
ในเดือนกันยายน 2014 ทั้งสิบชาติสมาชิกอาเซียนให้สัตยาบันในความตกลง
โอเมกา (ค่าคงตัว)

โอเมกา (Omega: Ω; ขึ้นต้นตัวใหญ่) เป็นค่าคงตัวทางคณิตศาสตร์ที่นิยามขึ้นจาก
<math>\Omega \, \exp (\Omega) = 1\!</math>
ค่านี้ได้มาจาก "W" (1) ซึ่ง "W" คือฟังก์ชันดับเบิลยูของแลมเบิร์ต (Lambert W function) ซึ่งชื่อของค่าคงตัวนี้มาจากอีกชื่อหนึ่งของฟังก์ชันคือ "ฟังก์ชันโอเมกา"
Ω มีค่าประมาณ 0.5671432904097838729999686622 (ลำดับ #เปลี่ยนทาง มีสมบัติว่า
<math>e^{-\Omega} = \Omega\!</math>
หรือเทียบเท่ากับ
<math>\ln \Omega^{-1} = \Omega\!</math>
เราสามารถคำนวณ Ω ด้วยวิธีการวนซ้ำ โดยสมมติ Ω0 ขึ้นมาค่าหนึ่ง แล้วใช้ลำดับนี้วนซ้ำ
<math>\Omega_{n+1} = e^{-\Omega_n}\!</math>
ลำดับนี้จะลู่เข้าค่า Ω เมื่อ "n" มีค่าเข้าใกล้อนันต์
ความเป็นอตรรกยะและอดิศัย.
Ω สามารถพิสูจน์ว่าเป็นจำนวนอตรรกยะ จากข้อเท็จจริงว่า e เป็นจำนวนอดิศัย โดยการพิสูจน์โดยข้อขัดแย้ง
ถ้าหาก Ω เป็นจำนวนตรรกยะ จะต้องมีจำนวนเต็ม "p" และ "q" ที่ทำให้สามารถเขียนอยู่ในรูปเศษส่วนได้
<math>\frac{p}{q} = \Omega</math>
ซึ่งทำให้
<math>1 = \frac{p e^{\left(\frac{p}{q} \right)}}{q}</math>
<math>e = \left(\frac{q}{p} \right)^{\left(\frac{q}{p} \right)} = \sqrt[p]{\frac{q^q}{p^q}}</math>
ดังนั้น e ควรจะเป็นจำนวนเชิงพีชคณิตดีกรี "p" แต่ในเมื่อ e เป็นจำนวนอดิศัย (ไม่เป็นจำนวนเชิงพีชคณิต) จึงสรุปได้ว่า Ω เป็นจำนวนอตรรกยะ (ไม่เป็นจำนวนตรรกยะ)
Ω ก็เป็นจำนวนอดิศัยตามผลสืบเนื่องจากทฤษฎีบทลินเดอมันน์-ไวเออร์ชตรัสส์ เพราะถ้าหาก Ω เป็นจำนวนเชิงพีชคณิต แต่ exp (Ω) เป็นจำนวนอดิศัยเช่นเดียวกับ exp−1 (Ω) ซึ่งขัดกับสมมติฐานในตอนต้นว่ามันเป็นจำนวนเชิงพีชคณิต
รัฐอัศวินทิวทัน

รัฐอัศวินทิวทัน (,) หรือที่เรียกกันว่า รัฐนิกาย ([ˈɔʁdn̩sˌʃtaːt]) หรือ ด็อยส์ชอดันท์สตัดท์ ([ˈdɔʏtʃʔɔʁdn̩sˌʃtaːt]) เป็นรัฐที่ก่อตั้งขึ้นเมื่ออัศวินทิวทันได้รับชัยชนะต่อชนปรัสเซียเก่าที่เป็นเพกันทางตะวันตกของบอลติกในคริสต์ศตวรรษที่ 13 ในปี ค.ศ. 1224 ระหว่างการรณรงค์ของสงครามครูเสดตอนเหนือ
อัศวินทิวทันรวมภราดรภาพลิโวเนียแห่งดาบ (Livonian Brothers of the Sword) ผู้เดิมมีอำนาจอยู่ในลิโวเนีย เป็นสาขาอิสระที่เรียกว่าลัทธิลิโวเนียใน ค.ศ. 1237
ในปี ค.ศ. 1346 อัศวินทิวทันก็ซื้ออาณาจักรดยุคแห่งเอสโตเนียจากพระมหากษัตริย์เดนมาร์กในราคา 19,000 มาร์คโคโลญ อำนาจเปลี่ยนมือเมื่อวันที่ 1 พฤศจิกายน ค.ศ. 1346 หลังจากความพ่ายแพ้ในยุทธการกรุนวอลด์ในปี ค.ศ. 1410 อัศวินทิวทันก็เริ่มเสื่อมอำนาจลง และลัทธิลิโวเนียก็แยกตัวไปเป็นสันนิบาติลิโวเนียระหว่างปี ค.ศ. 1422 จนถึง ค.ศ. 1435
รัฐของอัศวินถูกยุบเลิกในปี ค.ศ. 1525 ระหว่างการปฏิรูปศาสนาและมาแทนที่ด้วยอาณาจักรดยุคแห่งปรัสเซีย ทางตะวันออกของภูมิภาคปรัสเซีย และทางตะวันตก "ปรัสเซียทิวทัน" แยกตัวระหว่าง ค.ศ. 1454/ค.ศ. 1460 ไปเป็นรอยัลปรัสเซียที่กลายไปเป็นส่วนหนึ่งของโปแลนด์
ไรออต!

ไรออต!  เป็นผลงานสตูดิโออัลบั้มชุดที่ 2 จากวงอัลเทอร์เนทีฟร็อก พาร์อะมอร์ หลังจากประสบความสำเร็จจากอัลบั้มเปิดตัวชุด "All We Know Is Falling" และออกขายในสหรัฐอเมริกาเมื่อวันที่ 12 มิถุนายน ค.ศ. 2007 และในสหราชอาณาจักรเมื่อวันที่ 25 มิถุนายน ค.ศ. 2007 อัลบั้มได้รับรางวัลแผ่นเสียงทองคำขาวเมื่อเดือนกรกฎาคม ค.ศ. 2008 จาก RIAA และระดับแผ่นเสียงทองคำในสหราชอาณาจักรและไอร์แลนด์ อัลบั้มชุดนี้มีซิงเกิลฮิตคือ "Misery Business", "Hallelujah", "crushcrushcrush" และ "That's What You Get"
เพลง "Misery Business" ยังรวมอยู่ในวิดีโอเกม "Saints Row 2", "NHL 08" และ "Guitar Hero World Tour" ขณะที่เพลง "That's What You Get" รวมอยู่ใน "Rock Band 2" ส่วน "crushcrushcrush" อยู่ในเกม "Guitar Hero On Tour: Decades" และเพลงทำใหม่อีกเวอร์ชันอยู่ในเกม "Ultimate Band"
ภาษาปยู

ภาษาปยู (ปยู: ; , ; หรือ ภาษาตีร์กุล) เป็นภาษาตระกูลจีน-ทิเบตที่สูญหายแล้ว ซึ่งเคยมีผู้พูดเป็นหลักในบริเวณที่ปัจจุบันคือประเทศพม่าในคริสต์สหัสวรรษที่ 1 ถือเป็นภาษาถิ่นของนครรัฐปยูที่เจริญรุ่งเรืองในคริสต์ศตวรรษที่ 2 ถึง 9 การใช้งานภาษานี้เริ่มลดลงในช่วงปลายคริสต์ศตวรรษที่ 9 เมื่อชาวพม่าแห่งน่านเจ้าเริ่มเข้าครองครองนครรัฐปยู ภาษานี้ยังคงมีการใช้งานในจารึกพระราชลัญจกรของอาณาจักรพุกามเป็นอย่างน้อย (ถ้าไม่ใช่ในระดับภาษาถิ่น) จนกระทั่งปลายคริสต์ศตวรรษที่ 12 ภาษานี้สูญหายไปในคริสต์ศตวรรษที่ 13 ซึ่งเป็นยุคที่เริ่มใช้ภาษาพม่า ภาษาของอาณาจักรพุกาม ในพม่าตอนบน ซึ่งเป็นอดีตดินแดนปยู
ภาษาหลักที่รู้จักจากจารึกบนแจกันหินสี่ใบ (คริสต์ศตวรรษที่ 7 ถึง 8) พบใกล้เจดีย์ Payagyi (ในพื้นที่พะโคในปัจจุบัน) และจารึกเมียเซดีหลายภาษา (ต้นคริสต์ศตวรรษที่ 12) ข้อความเหล่านี้ได้รับการถอดความครั้งแรกโดย Charles Otto Blagden ในช่วงต้นคริสต์ทศวรรษ 1910
อักษรปยูเป็นอักษรพราหมี ผลงานวิชาการล่าสุดชี้ให้เห็นว่าอักษรปยูอาจเป็นแหล่งที่มาของอักษรพม่า
การจัดอันดับ.
Blagden (1911: 382) เป็นนักวิชาการคนแรกที่จดให้ภาษาปยูเป็นสาขาเอกเทศในตระกูลภาษาจีน-ทิเบต มิยาเกะ (2021, 2022) โต้แย้งว่าภาษาปยูอยู่ในสาขาของตนเองที่อยู่ในตระกูลภาษาจีน-ทิเบตเนื่องจากลักษณะทางสัทศาสตร์และคำศัพท์ที่แตกต่างกัน ภาษาปยูไม่ได้เป็นภาษาจีน-ทิเบตที่มีความคงเดิมมากนัก เนื่องจากมีนวัตกรรมทางสัทศาสตร์และคำศัพท์มากมาย เช่นเดียวกับที่สูญเสียสัณฐานวิทยาดั้งเดิมของภาษาจีน-ทิเบตไปมาก มิยาเกะ (2022) เสนอแนะว่าสิ่งนี้อาจเกิดจากต้นกำเนิดการทำให้เป็นครีโอลของภาษาปยูที่เป็นไปได้
การใช้งาน.
ภาษานี้เป็นภาษาถิ่นของกลุ่มรัฐปยู อย่างไรก็ตาม ภาษาสันสกฤตและภาษาบาลีดูเหมือนมีการใช้งานในราชสำนักร่วมกับภาษาปยู บันทึกของจีนระบุว่านักดนตรี 35 คนที่เดินทางร่วมกันคณะทูตปยูไปเข้าเฝ้าราชสำนักถังใน ค.ศ. 800–802 เล่นดนตรีและขับร้องในภาษา"ฟ่าน" (梵 "สันสกฤต")
อ๊อด อ๊อด

"อ๊อด อ๊อด" เป็นซิงเกิลที่ 2 ของวงเดอะริชแมนทอย จากผลงานอัลบั้มชุด "ลำนำสะดิ้งเลิฟยู" เพลงนี้มีเนื้อหาพูดถึง ผู้ชายคนหนึ่ง ซึ่งไปแอบรักสาวอินเตอร์ ไฮโซ ที่พูดไทยคำอังกฤษคำ จึงต้องฝึกพูดภาษาอังกฤษในแบบงู ๆ ปลา ๆในเนื้อเพลงมีการแทรกท่อนหนึ่งของเพลงโนบอดี้ของวันเดอร์เกิร์ลส์ด้วย เป็นเพลงแนวอัลเทอร์เนทีฟในรูปแบบความเป็นไทย
มิวสิกวิดีโอเป็นการล้อเลียนรายการโทรทัศน์ในยุคคริสต์ทศวรรษ 1960 โดยเป็นรายการเกี่ยวกับสุขภาพ เพื่อยั่วล้อกับเรื่องของอวัยวะ 'หัวใจ' อันสื่อถึงเรื่องรักใคร่ตามเนื้อหาของเพลง โดยมีการถ่ายทำทั้งในสตูดิโอและนอกสถานที่ (สวนลุมพินี) โดย แจ๊ป นักร้องนำ และมารีญา ลินน์ เป็นผู้ประกาศข่าว ส่วนสมาชิกคนอื่นๆ ของวงแสดงเป็นเจ้าหน้าที่ผลิตรายการ ผู้สื่อข่าว และวิทยากร
ภาษาตามาง

<ns>10</ns>
 <id>27914</id>
 <redirect title="แม่แบบ:กล่องข้อมูล ภาษา" />
 <revision>
 <id>115907</id>
 <timestamp>2006-02-24T08:29:34Z</timestamp>
 <contributor>
 <username>Manop</username>
 <id>513</id>
 </contributor>
 <minor />
 <origin>115907</origin>
 <model>wikitext</model>
 <format>text/x-wiki</format>
ภาษาตามาง (Tamang; อักษรเทวนาครี:तामाङ) เป็นคำที่ใช้กล่าวถึงกลุ่มของสำเนียงที่ใช้พูดในเนปาลและสิกขิม ประกอบด้วย ตามางตะวันออก (ผู้พูด 759,257 คนในเนปาล) ตามางตะวันตกเฉียงเหนือ (ผู้พูด 55,000 คน) ตามางตะวันตกเฉียงใต้ (ผู้พูด 109,051 คน) ตามางกุรข่าตะวันออก (ผู้พูด 3,977 คน) และตามางตะวันตก (ผู้พูด 322,598 คน) ความคล้ายคลึงระหว่างตามางตะวันออกกับตามางสำเนียงอื่นๆ อยู่ระหว่าง 81% ถึง 63% ภาษานี้เป็นตระกูลภาษาย่อยทิเบต-พม่ากลุ่มใหญ่ที่สุดในเนปาล
ไวยากรณ์.
ภาษาตามางเรียงประโยคแบบประธาน-กรรม-กริยา ใช้ปรบท คำแสดงความเป็นเจ้าของอยู่หลังคำนาม มีการกเกี่ยวพัน มีเสียงวรรณยุกต์
ระบบการเขียน.
ใช้อักษรตัมยิกซึ่งคล้ายอักษรทิเบตและอักษรเทวนาครี ส่วนใหญ่มักจะกล่าวว่าภาษานี้เขียนด้วยอักษรเทวนาครี
สวนสาธารณะหาดริมน้ำน่านหมู่บ้านคุ้งตะเภา

สวนสาธารณะหาดริมน้ำน่านหมู่บ้านคุ้งตะเภา หรือ หาดริมน้ำน่าน พัทยา 2 เป็นสวนสาธารณะขนาดเล็ก อยู่ในความดูแลของเทศบาลตำบลคุ้งตะเภา ตั้งอยู่ทิศเหนือของหมู่บ้านคุ้งตะเภา อำเภอเมือง จังหวัดอุตรดิตถ์ ริมแม่น้ำน่าน ติดกับทางหลวงแผ่นดินหมายเลข 11 ถนนสายหลักของจังหวัดอุตรดิตถ์
ประวัติ.
สวนสาธารณะหาดน้ำน่าน ตั้งอยู่ริมแม่น้ำน่านทางด้านเหนือสุดของหมู่บ้านคุ้งตะเภา ติดกับทางหลวงแผ่นดินหมายเลข 11 เดิมบริเวณที่แห่งนี้เป็นหาดแม่น้ำกว้างสวยงาม เป็นที่พักผ่อนหย่อนใจของคนในหมู่บ้านคุ้งตะเภามาตั้งแต่ปี พ.ศ. 2533 โดยในช่วงก่อน พ.ศ. 2540 สวนสาธารณะแห่งนี้เป็นสถานที่ผักผ่อนหย่อนใจที่มีคนเข้ามาผักผ่อนมาก มีการตั้งร้านค้าขายอาหารและอุปกรณ์เล่นน้ำมากมาย โดยไม่มีการจัดเก็บรายได้ จนในสมัยนายบุญช่วย เรืองคำ เป็นผู้ใหญ่บ้านคุ้งตะเภา ได้ดำเนินการเพื่อขอเช่าที่ดินจากเจ้าของหลายรายบริเวณนั้นเพื่อจัดทำเป็นสวนสาธารณะสำหรับหมู่บ้าน 
จนในปี พ.ศ. 2545 องค์การบริหารส่วนตำบลคุ้งตะเภา โดยการนำของนายเอกสิทธิ์ พรหมน้อย นายกองค์การบริหารส่วนตำบลคุ้งตะเภาในขณะนั้น ได้ขอรับเงินอุดหนุนจากรัฐบาลในการปรับปรุงภูมิทัศน์และก่อสร้างสาธารณูปโภคต่าง ๆ มีการจัดระเบียบร้านค้า จัดสร้างกำแพงกั้นและมีการจัดเก็บเงินค้าบำรุงสำหรับประชาชนที่มาพักผ่อนในช่วงเทศกาลสำคัญ รวมทั้งมีการฟื้นฟูกิจกรรมประเพณีต่าง ๆ เช่น ประเพณีลอยกระทง ประเพณีสงกรานต์ รดน้ำดำหัวผู้สูงอายุ ประเพณีเทศน์มหาชาติ เป็นต้น 
ด้วยความสวยงามของภูมิทัศน์และความสะดวกสะบายในการเดินทาง ปัจจุบัน สวนสาธารณะหาดน้ำน่านได้รับความสนใจจากประชาชนมาพักผ่อนหย่อนใจและออกกำลังกายเป็นจำนวนมาก โดยเฉพาะอย่างยิ่งในช่วงเทศกาลสำคัญ ๆ ต่าง ๆ เช่น เทศกาลสงกรานต์ เทศกาลลอยกระทง
ในปี พ.ศ. 2553 มีความพยายามจากเทศบาลตำบลคุ้งตะเภา ในการผลักดันให้สวนสาธารณะหาดริมน้ำน่านหมู่บ้านคุ้งตะเภาเป็นศูนย์กลางการท่องเที่ยวของอุตรดิตถ์อีกด้วย
ลักษณะเด่นและจุดที่น่าสนใจ.
สถานที่ตั้งติดริมสะพานข้ามแม่น้ำน่านบนทางหลวงแผ่นดินหมายเลข 11 ซึ่งเป็นถนนสายหลักของจังหวัดอุตรดิตถ์ สะดวกสะบายในการเดินทาง และด้วยอยู่ติดริมแม่น้ำน่านที่มีหาดทรายกว้างสวยงามเหมาะแก่การพักผ่อนหย่อนใจมีห้องน้ำบริการ ทำให้สถานที่แห่งนี้เป็นสวนสาธารณะสำคัญที่ประชาชนมาใช้บริการจำนวนมากในช่วงเทศกาล
นพชัย ชัยนาม

นพชัย ชัยนาม (เกิด 21 พฤศจิกายน พ.ศ. 2516) ชื่อเล่น ปีเตอร์ เป็นนักแสดงและผู้กำกับลูกครึ่งไทย-เยอรมัน มีบทบาทการแสดงเป็นที่จดจำจากเรื่อง ตำนานสมเด็จพระนเรศวรมหาราช รับบทเป็น "บุญทิ้ง" หรือ "ออกญาพระราชมนู"
นพชัยสำเร็จการศึกษาจากมหาวิทยาลัยสุโขทัยธรรมาธิราช เริ่มเข้าสู่วงการโดยการถ่ายภาพยนตร์โฆษณา สเปรย์รอยัล จากนั้นมีผลงานการแสดงละคร เช่น เจ้าสาวของอานนท์, สะพานดาว, เลือกแล้วคือเธอ ฯ จากนั้นได้แสดงภาพยนตร์เรื่องแรกในปี พ.ศ. 2546 เรื่อง องคุลิมาล (Angulimala) ของบางกอกฟิล์ม และได้แสดงเรื่อง ตำนานสมเด็จพระนเรศวรมหาราช ภาค 2-3-4 ของหม่อมเจ้าชาตรีเฉลิม ยุคล, นางไม้ ของเป็นเอก รัตนเรือง และ สวัสดีบางกอก ตอน Silence ที่ได้ฉายในพิธีปิดเทศกาลภาพยนตร์นานาชาติบางกอก ครั้งที่ 7
ปัจจุบันร่วมหุ้นกับ พล.ต. วันชนะ สวัสดี เปิดบริษัท "กลมเกลียวกรุ๊ป" จัดรายการวิทยุ
แดดส์วอตยูเกต

"แดดส์วอตยูเกต"  เป็นซิงเกิลของวงพาร์อะมอร์ ถือเป็นซิงเกิลที่ 2 ในออสเตรเลีย ซิงเกิลที่ 3 ในสหรัฐอเมริกาและซิงเกิลที่ 4 ในสหราชอาณาจักร ที่มาจากอัลบั้มชุด "ริออต!" เพลงออกอากาศทางวิทยุเมื่อวันที่ 22 มีนาคม ในออสเตรเลียและวันที่ 24 มีนาคม ในสหรัฐอเมริกา
ในสหรัฐอเมริกา เพลงนี้ออกขายเมื่อวันที่ 5 พฤษภาคม ในรูปแบบดาวน์โหลดและเป็นแผ่นเมื่อวันที่ 12 พฤษภาคม เพลงนี้ยังใช้ในวิดีโอเกม "Rock Band 2" เพลงนี้มียอดขายระดับแผ่นเสียงทองคำในสหรัฐอเมริกาเมื่อวันที่ 12 ธันวาคม ค.ศ. 2008 ขายได้มากกว่า 500,000 หน่วย
มิวสิกวิดีโอ.
มิวสิกวิดีโอเพลงนี้กำกับโดยมาร์คอส ซีกา ถ่ายทำในแนชวิลล์ รัฐเทนเนสซี เมื่อวันที่ 2-3 มีนาคม ค.ศ. 2008 ทางช่องเอ็มทีวี 2 ออกฉายอย่างเป็นทางการครั้งแรกเมื่อวันที่ 24 มีนาคม ค.ศ. 2008 มิวสิกวิดีโอเป็นเพลงวงเล่นดนตรีอยู่ในห้องนั่งเล่น ซึ่งมีภาพของคนรัก 2 คู่ (อารอน โฮล์มส จากวงเดธอินเดอะพาร์ก และเจนนา เกลิง ทั้งคู่มาจากริชมอนด์) และภาพการพบปะของเพื่อนสมาชิกในวงและครอบครัว เพื่อนและครอบครัวมีความสุขในการถ่ายรูป ฟังดนตรี ขณะที่คู่รักดูดูดดื่มกับความรักอย่างมาก หนึ่งในคนรักเหมือนจะดูเชื่อมโยงกับสมาชิกในวง ทั้งคู่เข้าพบปะเพื่อนฝูง แต่แล้วผู้ชายก็เหมือนจะพบใครบางคน (อาจจะเป็นแฟนเก่า) และเริ่มจีบกันซึ่งผู้ชายก็ยังคงคุยกับหญิงอื่น แฟนปัจจุบันก็นั่งเห็นพวกเขาอยู่ซึ่งเห็นภาพทั้งสองคนจับมือกัน ฝ่ายหญิงก็ออกไปแล้วร้องไห้ จบด้วยคู่รักยืนอยู่ที่สุสานจูบกัน
เบื้องหลัง.
มิวสิกวิดีโอถ่ายทำร่วมสัปดาห์ หลังจากที่วงพาร์อะมอร์ยกเลิกการออกทัวร์ในยุโรปเพื่อทำงานส่วนตัว ท่ามกลางข่าวลือว่าวงแตกไปแล้ว เฮย์เลย์ วิลเลียมส์ (ร้องนำ คีย์บอร์ด) อธิบายว่า ทางวงคิดว่าเป็นการดีที่สุดถ้าพวกเขาจะถ่ายทำง่าย ๆ เต็มไปด้วยพวกเขากับเพื่อน ๆ และครอบครัว ทำให้ง่าย ๆ
เฮย์เลย์ เสริมว่า "เรามีเพื่อนอยู่มากมายที่นั่นและมันเหมือนเป็นการพักผ่อน และมาร์คอสก็เจ๋งมาก เขาพูดว่า เอาเพื่อนมา เราจะถ่ายในบ้านเพื่อนใครสักคน ให้รู้สึกจริง และฉันคิดว่าเป็นครั้งแรกที่คุณจะเห็นวิดีโอในสิ่งที่เราเป็น"
สนธิสัญญาปารีส

สนธิสัญญาปารีส อาจหมายถึง ความตกลงหลายฉบับที่เจรจาและลงนามกันในกรุงปารีส ประเทศฝรั่งเศส เป็นต้นว่า
* สนธิสัญญาปารีส (ค.ศ. 1783), ระหว่างสหรัฐอเมริกาและราชอาณาจักรบริเตนใหญ่ เพื่อยุติสงครามปฏิวัติอเมริกัน
* สนธิสัญญาปารีส (ค.ศ. 1784) เพื่อยุติสงครามอังกฤษ-ดัตช์ครั้งที่ 4
อนุสัญญาสิทธิบัตรสตราสบวร์ก

อนุสัญญาสิทธิบัตรสตราสบวร์ก  คือสนธิสัญญาพหุภาคีที่ลงนามโดยประเทศสมาชิกของสภาแห่งยุโรปเมื่อวันที่ 27 พฤศจิกายน ค.ศ. 1963 ที่เมืองสตราสบวร์กในประเทศฝรั่งเศส อนุสัญญามีผลใช้บังคับเมื่อวันที่ 1 สิงหาคม ค.ศ. 1980 ที่มีผลสำคัญในการสร้างมาตรฐานของกฎหมายเกี่ยวกับสิทธิบัตรของประเทศต่าง ๆ ในยุโรป
อนุสัญญาวางรากฐานของสิ่งต้องการ (criteria) สำหรับการลงทะเบียนสิทธิบัตร เช่น การตั้งกฎเกณฑ์เกี่ยวกับเหตุผลในการปฏิเสธสิ่งประดิษฐ์จากการลงทะเบียนเป็นสิทธิบัตร วัตถุประสงค์ของอนุสัญญาก็เพื่อการสร้างความสอดคล้องกันของกฎหมายสารบัญญัติ (Substantive law) เกี่ยวกับสิทธิบัตร แต่ไม่ได้กล่าวถึงกฎหมายวิธีพิจารณาความ (Substantive law) การประชุมครั้งนี้แตกต่างจากอนุสัญญาสิทธิบัตรยุโรป (EPC) เป็นอันมาก ตรงที่อนุสัญญาสิทธิบัตรยุโรปวางระบบอิสระในการมอบสิทธิบัตรของยุโรป
อนุสัญญาฉบับนี้มีผลโดยตรงต่ออนุสัญญาสิทธิบัตรยุโรปตรงที่มีผลต่อกฎหมายสิทธิบัตรโดยทั่วไปของประเทศต่าง ๆ ในยุโรป ต่อสนธิสัญญาความร่วมมือด้านสิทธิบัตร (Patent Cooperation Treaty หรือ
PCT) ต่อสนธิสัญญากฎหมายสิทธิบัตร (Patent Law Treaty หรือ (PLT)) และต่อความตกลงว่าด้วยสิทธิในทรัพย์สินทางปัญญาด้านการค้า (TRIPS) ขององค์กรการค้าโลก
ประเทศผู้รับรอง.
ประเทศที่ยอมรับหรือให้สัตยาบันมีด้วยกันสิบสามประเทศ: เบลเยียม, เดนมาร์ก, ฝรั่งเศส, เยอรมนี, ไอร์แลนด์, อิตาลี, ลิกเตนสไตน์, ลักเซมเบิร์ก, มาซิโดเนีย, เนเธอร์แลนด์, สวีเดน, สวิตเซอร์แลนด์ และ สหราชอาณาจักร
ฟรานซิส ฟอร์ด คอปโปลา

ฟรานซิส ฟอร์ด คอปโปลา (7 เมษายน ค.ศ. 1939) เป็นผู้กำกับ นักเขียนบท และผู้อำนวยการสร้างภาพยนตร์ชาวอเมริกัน มีชื่อเสียงจากผลงานกำกับภาพยนตร์ "เดอะก็อดฟาเธอร์" และ "Apocalypse Now" นอกเหนือจากผลงานภาพยนตร์แล้ว เขายังเป็นนักธุรกิจเจ้าของโรงบ่มไวน์ ธุรกิจโรงแรม และนิตยสาร
คอปโปลาเกิดที่โรงพยาบาลเฮนรี ฟอร์ด ในดีทรอยต์ รัฐมิชิแกน จึงมีชื่อกลางว่า "ฟอร์ด" ตามชื่อของเฮนรี ฟอร์ด บรรพบุรุษเป็นชาวอิตาเลียนอพยพมาจากเมืองบัลเมอรา ในแคว้นบาซีลิกาตา ทางตอนใต้ของอิตาลี เป็นลูกคนกลางของอิตาเลีย คอปโปลา (เพนนินี) กับคาร์ไมน์ คอปโปลา นักดนตรีคลาสสิก คอปโปลามีพี่ชายชื่อ ออกัสต์ คอปโปลา ที่เป็นบิดาของนิโคลัส เคจ และมีน้องสาวคือ ทาเลีย ไชร์
ครอบครัวคอปโปลาย้ายมาอยู่ที่นิวยอร์ก เขาจึงใช้ชีวิตวัยเด็กอยู่ในย่านควีนส์ ใช้กล้องฟิล์ม 8 ม.ม. ของพ่อถ่ายภาพยนตร์ตั้งแต่เด็ก และเข้าศึกษาด้านภาพยนตร์ที่มหาวิทยาลัยฮอฟสตรา และศึกษาต่อปริญญาโทที่แผนกภาพยนตร์ มหาวิทยาลัยแคลิฟอร์เนีย ลอสแอนเจลิส ที่ซึ่งเขาได้รู้จักกับจิม มอร์ริสันแห่งวงเดอะดอร์ส, โรมัน โปลันสกี้ รวมไปถึงหม่อมเจ้าชาตรีเฉลิม ยุคล ในปี ค.ศ. 1960
คอปโปลาเริ่มเขียนบทและกำกับภาพยนตร์ในปี ค.ศ. 1963 จากภาพยนตร์สยองขวัญต้นทุนต่ำเรื่อง "Dementia 13" ตามด้วย "You're a Big Boy Now" ในปี 1966 และภาพยนตร์เพลง ดัดแปลงจากละครเวที "Finian's Rainbow" นำแสดงโดยเฟรด แอสแทร์และเพทูลา คลาร์ก ในปี 1968
ระหว่างกำกับภาพยนตร์ Finian's Rainbow คอปโปลาได้รู้จักและสนิทสนมกับจอร์จ ลูคัส ที่ได้รับทุนวอร์เนอร์ บราเธอร์ส เข้ามาสังเกตการณ์ถ่ายทำ ทั้งคู่ร่วมกันจัดตั้งบริษัท อเมริกัน โซโทรป ในปี 1969 คอปโปลาเป็นผู้อำนวยการสร้างบริหาร (Executive Producer) เรื่อง "THX 1138" (1971) ผลงานกำกับเรื่องแรกของลูคัส และเขียนบทและอำนวยการสร้าง "American Graffiti" (1973) ภาพยนตร์ที่สร้างชื่อให้กับลูคัส
ผลตอบรับ.
ผลตอบรับ ทั้งคำวิจารณ์และรายได้ จากการกำกับภาพยนตร์ทั้งหมด 23 เรื่องของ ฟรานซิส ฟอร์ด คอปโปลา
 0–59% คำวิจารณ์ที่นักวิจารณ์ไม่ชอบ 60–100% คำวิจารณ์ที่นักวิจารณ์ชอบ<br> 
สีแดง 0–19 คำวิจารณ์ที่นักวิจารณ์ไม่ชอบเลย 20–39 คำวิจารณ์ที่นักวิจารณ์ไม่ชอบ สีส้ม 40–60 คำวิจารณ์ที่นักวิจารณ์ให้ปานกลาง สีเขียว 61–80 คำวิจารณ์ที่นักวิจารณ์ชอบ 81–100 คำวิจารณ์ที่นักวิจารณ์ชอบมาก<br> 
— ไม่ปรากฏ, หาข้อมูลไม่ได้<br> 
$ ดอลลาร์สหรัฐ
รางวัล.
จำนวนรางวัลที่เข้าชิงและได้รับจากภาพยนตร์ของ ฟรานซิส ฟอร์ด คอปโปลา